Ek kan dit nie meer vat nie! - www.bybelkennis.co.za
by Coen Slabber · Published 31/03/2015 · Updated 10/03/2015
We must show sympathy with sinners, but not with their sins. — C.H. Spurgeon
Wat beteken dit as ek sê: Ek kan dit nie meer vat nie? Almal van ons was al daar, maar die woorde beteken nie dieselfde vir almal nie. Mense bereik hulle breekpunt op verskillende maniere, maar in alle gevalle speel spanning 'n rol. Spanning is deel van die lewe.
Ons het almal 'n mate van spanning in ons lewens nodig as ons iets wil bereik. Spanning gee vir jou energie en die vermoë om dinge te doen. Maar ons weet ook dat te veel spanning sleg is vir ons. Soms bereik jy 'n breekpunt: "Ek gaan ontplof; Ek val uitmekaar."
As daar nou een mens is wat spanning geken het, was dit Paulus. Hy skryf daarvan in 2 Korintiërs 1:8:
Ons wil hê, broers, dat julle moet weet van die moeilikhede wat ons in die provinsië Asië ondervind het. Die swaar wat ons moes verduur, het ver bo ons kragte gegaan, sodat ons selfs die hoop om te bly lewe, laat vaar het.
Om 'n volgeling van Jesus Christus te wees, vrywaar my nie van spanning en depressie nie. Mense glo dat Christene nooit teneergedruk mag wees nie, maar hier stry Paulus met hierdie probleem. Hy skryf openhartig dat die druk so groot was dat hy selfs die hoop om te bly lewe, laat vaar het.
Wat moet ons doen as ons breekpunt bereik het?
Vertel vir God en 'n betroubare vriend wat jou spanning veroorsaak.
Spanning veroorsaak allerhande negatiewe emosies in ons lewens – angs, bekommernis, vrees, skuldgevoelens, depressie, ens. As ons onder spanning verkeer, is die eerste ding wat ons gewoonlik doen om dit weg te steek – maak asof dit nie daar is nie; dra 'n masker en ignoreer die pyn. Baie mense dink dit is die Christelike manier van doen – dit maak jou meer geestelik.
Wat wil God regtig hê?
Is dit wat God van ons verwag? Nee, God wil hê dat jy opreg moet wees. God verstaan ons emosies. Hy het ons, en ons emosies, gemaak. Hy wil hê dat ons ons emosies en frustrasies moet erken en aan Hom vertel.
Vertrou altyd op Hom, my volk, stort jou hart voor Hom uitI God is vir ons 'n toevlug (Psalm 62:9)
Dit beteken: Lê alles voor God; dit is hoe ek voel – die goeie en die slegte. Maak nie saak hoe of wat jy voel nie die Bybel is duidelik: stort jou hart voor Hom uit. Gevoelens en frustrasie hoop op as jy dit nie gou hanteer nie. As jy dit nie hanteer nie, sal jy op een of ander stadium breekpunt bereik.
Hoe hanteer jy jou gevoelens? Ignoreer jy dit, onderdruk jy dit, ontken jy dit, dra jy 'n masker? God sê: "Vertel My daarvan. Stort jou hart teenoor my uit." Hy wil hê dat jy Hom daarvan vertel, want Hy kan iets daaraan doen.